Selvom store dele af området ret beset er en byggeplads, vrimler Aarhus Ø med liv.



Strandbaren, Ø-haverne og Havbanen, bare for at nævne lidt af de aktiviteter, som byens nyeste kvarter allerede byder på.



Men nu bliver lyden af pilotering, kraner og kæmpeskibe snart suppleret af høj musik og glade stemmer.

I hvert fald for en stund, for Pier 3 overfor Strandbaren bliver rammen om to store koncerter i Festugen.



Det er henholdsvis en erstatningskoncert for den D.A.D.-koncert, som blev afbrudt, da bassisten faldt på scenen under sidste koncert i Aarhus, og så koncert-medleyen ‘Vi elsker 90'erne', som vel er et sammensurium af alt, hvad der blev spillet i radioen i de glade 90'ere.



Nicolai Hommelhoff, som sammen med makkeren Tom Rasmussen har firmaet Live-Event A/S, der også afholdte forrige DAD koncert og TV2 og Thomas Helmig i sidste års Festuge, forklarer:



“Det er en helt unik ting, at vi kan afholde så store koncerter så tæt på byen. Stedet (ved siden af Mols-Liniens færgeleje, red.) er helt unikt med en rå stemning med kranerne, skibene og en fantastisk solnedgang.”



Han fortsætter:



“Og så er stedet optimalt til koncerter. Pladsen er asfalteret, så der bliver ikke mudret, hvis det regner, og alt grejet kan køres direkte ind. Vi slipper også med et minimum af gener, for der er plads nok til ikke at skulle afspærre veje.”



Håber på flere koncerter

Selvom duoen bag koncerterne endnu ikke har høstet den store profit på arrangementerne, håber de at kunne fortsætte med at arrangere bynære koncerter i Aarhus.



“Det er jo ikke gigantiske navne, vi har fået her til endnu, men vi begynder ligeså stille at opbygge noget. Der er jo ingen grund til, at de store koncerter altid skal være i Horsens eller Herning, når vi har sådan en fantastisk lokation i Aarhus,” fortæller Nicolai Hommelhoff, som håber engang at kunne tiltrække et navn af U2-kaliber.



Vigtig opbakning

For arrangørerne er det vigtigt, at lokalsamfundet bakker op om koncerterne.

Dels de forretningsdrivende og naboerne, men også i høj grad foreningslivet, som ofte arbejder til arrangementerne.



“Til koncerten i Mindeparken blev der skrabet omkring 600.000 kroner sammen til foreninger, og det betyder rigtig meget for os. Vi er glade for foreningernes hjælp, og vi har fået enormt mange positive tilbagemeldinger. Og til koncerten på Mindet fik vi under en håndfuld klager over støj, hvilket også er vigtigt i forhold til, at vi gerne vil skabe noget liv i byen,” forklarer Nicolai Hommelhoff og fortsætter:



“Vi er også gået i gang med at informere naboerne til denne koncert, og vi håber også, at de vil være med til at bakke op om livet hernede. Ellers slutter koncerten inden midnat i værste tilfælde.”



Sikkerhed og køer

I disse dage bliver tiden brugt på at få styr på sikkerheden, for det kræver noget af afholde koncert på en kaj.

Blandt andet skal der sikres mod, at folk falder i baljen, så der kommer hegn, lys og både i vandet.

Alt sammen i overensstemmelse med myndighedernes ønske.



“Vi kan jo kun sørge for rammerne, for vi er heldigvis ikke selv på scenen, og vi har arbejdet intenst på sikkerheden og på at minimere risikoen for køer. Både inde- og udenfor pladsen. Vi vil derfor også opfordre folk til at lade bilerne stå derhjemme og nyde gåturen herud,” siger Nicolai Hommelhoff.

